Læsøfærgen er sejlet ind i en mole i Frederikshavn Havn. Der er nu indsat en reservefærge.

Læsøfærgen sejlede tirsdag morgen ind i det nye molehoved i Frederikshavn Havn. - Bulbstævnen har snittet molen, og kaptajnen er nu i gang med at undersøge, hvad der er gået galt, siger færgedirektør Lars Rick. Færgen skulle sejle fra Frederikshavn klokken 7:50, hvor der var tæt tåge. Idet den sejler ud fra Frederikshavn Havn snitter Bulbstævnen molen. Færgen med last måtte vende rundt og lægge til i Frederikshavn Havn igen. Ingen passagerer kom til skade ved uheldet. Søfartsstyrelsen og Klassifikationsselskabet er på stedet. De har vurderet, at færgen kun har fået kosmetiske skader, og at den snart kommer ud at sejle igen. Indtil da er der indsat en reservefærge, som sejler klokken 11:30.